पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण के इस दौर में भी झोलाछाप डॉक्टर भोली भाली जनता को बेवकूफ बनाने से बाज नहीं आ रहे हैं। उदयपुर के झाड़ोल में ऐसा ही मामला सामने आया है। जहां मगवास गांव में 12वीं पास प्रदीप दत्ता फर्जी डॉक्टर बन ग्रामीणों का उपचार कर रहा था। जिसे मुखबिर की सूचना के बाद पुलिस ने गिरफ्तार कर लिया है।
झोलाछाप डॉक्टर ने बना रखा था 10 बेड का अस्पताल
नायाब तहसीलदार सुरेश मेहता ने बताया कि झोलाछाप प्रदीप ने गांव की ही एक स्कूल में 10 बेड का अस्पताल बना रखा था। जहां नकली एक्स रे मशीन और उपकरणों की मदद से प्रदीप ग्रामीणों को इलाज के नाम पर बेवकूफ बनाता था। मेहता ने बताया कि कार्रवाई के दौरान भी प्रदीप के अस्पताल में 5 मरीज भर्ती थे। जिन्हें झाडोल सीएससी भेजा गया है। भर्ती मरीजों में कोरोना संक्रमण के लक्षण थे। ऐसे में उनकी अब कोरोना जांच करवाई जाएगी।
डीवाईएसपी गिरधर सिंह ने बताया कि फर्जी डॉक्टर प्रदीप मूल रूप से पश्चिम बंगाल का रहने वाला है। जिसके पास जांच में डॉक्टरी की कोई डिग्री नहीं मिली। बल्कि प्रदीप सिर्फ 12वीं पास मिला। जो पिछले कुछ सालों से उदयपुर के ग्रामीण इलाकों में फर्जी डॉक्टर बन मरीजों का उपचार कर रहा था। इसके साथ ही प्रदीप ने बी फार्मा का लाइसेंस किराए पर लेकर मेडिकल शॉप भी चला रखी थी। जहां बड़ी संख्या में दवाइयों के साथ गर्भपात गोलियां भी मिली है। ऐसे में पुलिस ने प्रदीप को गिरफ्तार कर अवैध क्लीनिक और मेडिकल शॉप सीज कर दी है।
बता दें कि उदयपुर में पिछले लंबे समय से फर्जी डॉक्टर जनता को बेवकूफ बना रहे हैं। ऐसे में पुलिस द्वारा स्पेशल ऑपरेशन के तहत नकली डॉक्टरों के खिलाफ कार्रवाई की जा रही है। इससे पहले उदयपुर के गोगुंदा और सराडा इलाके में पुलिस फर्जी डॉक्टरों को गिरफ्तार कर चुकी है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn